افغانی سرې میاشتې ټولنې له لوری د پروان ولایت مرکز اړوند د مختلفو کلیو او ساحو د (٢٦) سېلاب ځپلو کورنیو سره د اضطرار حالت د غیر خوراکی توکو مرسته ترسره شوه! نن دوشنبه د روان ١٤٤٤ سپوږمیزکال د رمضان المبارک میاشتې پر ١٢ مه چې د ۱۴۰٢ لمریزکال د وری میاشتې له ١٤ مې نېټې سره سمون لری د افغانی سرې میاشتې ټولنې له لوری د پروان ولایت مرکز اړوند د شپږمې، اوومې، نهمې، یوولسمې او دولسمې پارچې د وروستی سېلاب له امله د (٢٦) زیانمنو شوو کورنیو سره د اضطرار حالت د غیر خوراکی توکو مرسته ترسره شوه چې د مرستې په جریان کې د یادې نماینده ګۍ د رٸیس ښاغلی ملا شمس الحق صادق صاحب په شمول د نماینده ګۍ د حوادثو او نورو بخشونو مدیر صاحبانو او رضاکارانو هم حضور درلود. ښاغلی رٸیس په خپلو خبرو کې یادو سېلاب ځپلو کورنیو ته وویل چې طبیعی او غیرطبیعی پیښځپلو ته پر وخت ځان رسول د افغانی سرې میاشتې له لومړیتوبونو ګڼل کیږی او خلکو ته یې ډاډ ورکړ چې د پروان ولایت د افغانی سرې میاشتې نماینده ګۍ کارکوونکی او رضاکاران به د خپل مسٸولیت په ساحه کې تل ستاسې په خدمت کې وی او هڅه به وکړی ترڅو د طبیعی او غیر طبیعی پېښو د پېښېدو پر وخت د خلکو ستونزو ته رسیده ګی وکړی. نوموړو زیانمنو شویو کورنیو د افغانی سرې میاشتې ټولنې له مرستې څخه مننه وکړه او د یو بشرپاله او خیریه ټولنې په حیث یې د افغانی سرې میاشتې فعالیتونه وستایل. په وېشل شوې مرسته کې هرې کورنۍ ته یو تخته ترپال، شپږ تختې کمپلې، د آشپزۍ یو سیټ سامان او یو عدد د اوبو د ذخیره کولو ٢٦ لېتره بوشکه شامله وه. ‏ د پروان ولایت د افغانی سرې میاشتې نماینده ګۍ ریاست د نشراتو مدیریت